  Майя Бывальцева Удмуртиысь лулчеберетъя но туризмъя министр Владимир Соловьёв Илья Кычановлэсь министрлэн воштӥсез интыысь кошкемзэ тазьы валэктӥз: «Со аслэсьтыз ужзэ мукет сямен адӟе». Со сярысь верамын вал 29-тӥ южтолэзе ортчем пресс-конференциын. «Толон Илья Юрьевич отпускысь потӥз, ми соин пумиськылӥмы, пукимы, вераськимы. Со мыным вераз, аслэсьтыз ужзэ но улонзэ мукет сямен адӟе шуыса, соин ик куриськон гожтӥз. 31-тӥ южтолэзёзь со ми дорын ужа. Со ассэ мукет ужын адӟе. Ми тодӥськомы, со вал умой журналист но азинлыко ужбергатӥсь. Туризмен герӟаськем ужпумъёс понна министрлэн мукет воштӥсез кылкутоз, мон малпасько, со Илья Юрьевичлэсь урод уз ужа. Кандидатъёс милям котьку трос, соос пӧлысь кинэ ке быръёно луоз», — вераз журналистъёслы Соловьёв. Тодэ вайытом, министерствоын туризм ужпумъёсты нуись Илья Кычанов ужысьтыз кошке шуыса, тодмо луиз 28-тӥ южтолэзе. Со сярысь ачиз Facebook-ысь бамаз гожтӥз. Куриськонзэ иворъёсъя «Удмуртия» агентстволы валэктыны Кычанов пумит луиз. Тегъёс: Лулчеберет Туризм ВладимирСоловьев Удмуртия  